KIRJALLINEN KYSYMYS E-2229/00

esittäjä(t): Armando Cossutta (GUE/NGL) ja Lucio Manisco (GUE/NGL) komissiolle

(5. heinäkuuta 2000)

Aihe: Euroopan osallistuminen Yhdysvaltain Plan Colombia -ohjelmaan

Brittiläisten lehtien (Guardian Newspapers ja The Observer) mukaan maanantaina 19. kesäkuuta 2000 Ison-Britannian ulkoministeriössä käydyissä monenkeskisissä neuvotteluissa Yhdysvallat pyysi Euroopan unionin jäsenvaltioiden hallituksia osallistumaan 600 miljoonan punnan suuruisella summalla niin kutsuttuun Plan Colombia -ohjelmaan, jonka Clintonin hallitus on jo aloittanut ja jonka toteuttamiseen on varattu 1,6 miljardia dollaria. Ohjelman avulla pyritään auttamaan sotilaallisesti ja taloudellisesti Kolumbian hallitusta huumekaupan vastaisessa taistelussa. Suunnitelma, johon kuuluu 63 Blackhawk-taisteluhelikopterin, panssariajoneuvojen ja muun raskaan aseistuksen hankkiminen Bogotàn asevoimille, on herättänyt syvää huolta sekä Yhdysvaltain kongressissa että sen ulkopuolella, sillä näennäisen huumekaupan kitkemisen varjolla ohjelma uhkaa lopettaa FARC- ja ELN-sissiryhmien kanssa käydyt rauhanneuvottelut, tehdä Kolumbiasta toisen Vietnamin ja pahentaa konfliktia, joka on viimeisten 36 vuoden aikana aiheuttanut satojentuhansien ihmisten kuoleman ja yli miljoonan ihmisen joutumisen pakolaisiksi, mistä taas on aiheutunut raskaita seuraamuksia naapurimaille, kuten esimerkiksi Venezuelalle.

1. Eikö komissio katso, että sen olisi aiheellista tiedottaa Euroopan parlamentille Lontoossa käytyjen monenkeskisten neuvottelujen sisällöstä ja tuloksista?

2. Eikö komissio katso, että sen olisi aiheellista irrottaa Euroopan unioni Plan Colombia -ohjelmasta siitä huolimatta, että siltä pyydetty osuus kohdistettaisiinkin taloudelliseen ja humanitaariseen apuun?

3. Eikö komissio katso, että sen olisi aiheellista jatkaa itsenäisesti ja ilman minkäänlaisia ehtoja taloudellisen avun antamista Kolumbialle, jota se jo nyt avustaa noin viiden miljoonan euron suuruisella summalla?

4. Eikö komissio katso, että taloudellista apua pitäisi vahvistaa ja että se pitäisi kohdistaa erityisesti koka- ja unikkoviljelmien korvaamiseen muilla viljelmillä, joita tuettaisiin kaupallisella luototuksella maatalouden suunnanmuutoksen taloudellisen ja sosiaalisen menestyksen edistämiseksi ja siten myös huumekaupan kitkemiseksi?

5. Eikö komissio katso, että sen olisi aiheellista puuttua tilanteeseen kuten sissien ja kolumbialaisen kansalaisyhteiskunnan edustajat ovat useaan otteeseen pyytäneet vieraillessaan Euroopan pääkaupungeissa ryhtymällä välittäjäksi todellisten rauhanneuvottelujen uudelleenaloittamiseksi ja ei-sotilaallisen ratkaisun löytämiseksi pitkään ja veriseen konfliktiin?

Christopher Pattenin komission puolesta antama vastaus

(28. heinäkuuta 2000)

Komissio ja jäsenvaltiot ovat ilmaisseet täyden tukensa Kolumbian rauhanprosessille useaan otteeseen. Plan Colombia -ohjelman osalta Euroopan puoli on korostanut tarvetta käydä käsiksi nykykonfliktin pohjimmaisiin syihin, maassa vallitsevaan sosiaaliseen eriarvoisuuteen ja oikeusvaltioperiaatteen kunnioituksen puuttumiseen.

Heinäkuun 6. ja 7. päivänä pidetyssä Kolumbian rauhanprosessia koskevassa kokouksessa unioni ilmaisi täyden tukensa Kolumbian hallituksen rauhaan tähtääville pyrkimyksille. Unioni ilmoitti myös osallistuvansa mielellään konkreettisesti joidenkin valikoitujen toiminta-alojen hankkeiden toteutukseen. Komissio tarjoutui hoitamaan unionin avustuspaketin koordinoinnin, ja Espanja lupasi avustaa Kolumbiaa 100 miljoonalla eurolla. On syytä huomauttaa, että parlamentti oli asianmukaisesti edustettuna Madridissa pidetyssä kokouksessa.

Unionin Kolumbialle myöntämään apuun ei liity mitään ehtoja. Unionin tuki yli miljoonalle sisällissodan vuoksi hätäsiirtolaiseksi joutuneelle on erittäin arvokasta. Kansainvälisellä tasolla komissio on (ECHO:n välityksellä) hätäsiirtolaisten pääasiallinen avunantaja (24 miljoonaa euroa vuodesta 1997).

Komissio menettelee huumeiden vastaisessa toiminnassa jaetun vastuun periaatteen mukaisesti. Komissio on toteuttanut useita vaihtoehtoisen kehityksen hankkeita Latinalaisessa Amerikassa ja on valmis tutkimaan, onko samanlaisia hankkeita mahdollista toteuttaa Kolumbiassa, edellyttäen että toimintojen kestävä kehitys varmistetaan. Toinen hyödyllinen keino on ollut edistää kolumbialaisten tuotteiden pääsyä Euroopan markkinoille erityisesti huumekauppaa torjuville maille suunnatun yleisen tullietuusjärjestelmän välityksellä. Järjestelmä pyrkii helpottamaan maiden siirtymävaihetta laittomasta sadosta lailliseen. Kaikki Andien maat voivat osallistua tähän järjestelyyn.

Kolumbian hallitus ei ole tähän päivään mennessä pyytänyt kolmansia osapuolia toimimaan välittäjinä konfliktissa.